Tajne mirisa i okusa sira,

predavanje-radionica o ocjenjivanju sira, (dr. sc. Nataša Mikulec)

U svijetu je prepoznato više od tisuću različitih vrsta sira, a svaki od njih ističe se svojim karakterističnim senzornim svojstvima. Iako mnogi sirevi dijele slične komponente, njihove koncentracije i omjeri variraju. Tajne mirisa i okusa sira ne proizlaze samo iz određene kombinacije spojeva, već iz kompleksne interakcije različitih tvari koje nastaju tijekom procesa zrenja. Enzimi u siru, njega sira te gubitak vode tokom sazrijevanja igraju ključnu ulogu u formiranju arome sira. Okus, zajedno s mirisom, bojom i konzistencijom, predstavlja temeljnu senzornu karakteristiku sira, a za potrošače je ključna u ukupnom dojmu proizvoda.

Nakon kratkog predavanja svatko od prisutnih sudjelovat će u radionici ocjenjivanja sireva. Sirevi će se ocjenjivati prema Pravilniku za ocjenjivanje kakvoće mlijeka i mliječnih proizvoda. Sustavno bodovanje parametara uključuje vanjski izgled (2 boda), teksturu (2 boda), prerez (2 boda), boju (2 boda), miris (2 boda) i okus (10 bodova), s ukupnim maksimalnim brojem bodova od 20.

Životopis

Dr. sc. Nataša Mikulec rođena je 14.05.1976. u Zagrebu, gdje je završila osnovnu (I. Mećar) i srednju školu (Gornjogradska gimnazija). Diplomirala je na Agronomskom fakultetu Sveučilišta u Zagrebu 2000. g. Od 2001. g. bila je zaposlena kao stručni suradnik u Zavodu za mljekarstvo. Znanstveno se usavršavala na Institutu Ruđer Bošković od 2006.-2009. godine. Tijekom rada na Agronomskom fakultetu aktivno sudjeluje na znanstvenim projektima MZOŠ RH, te na međunarodnom projektu SEE- ERA.NET Plus Joint Call. Bila je voditelj projekta naslova „Potencijal mikroinkapsulacije u proizvodnji sireva“.

Bila je voditelj VIP projekta „Inovativna tehnologija u kontroli mljekomata u cilju povećanja kvalitete i konkurentnosti proizvođača mlijeka“ Ministarstva poljoprivrede odobrenog za financiranje 2015.g. Aktivno je sudjelovala na VIP projektu Ministarstva poljoprivrede odobrenog za financiranje 2012.g. „Kontrola kvalitete sireva na tržištu u cilju povećanja konkurentnosti“ kao i u objavljivanju stručnih radova. Koautor je Priručnika o kontroli označavanja sireva na tržištu Republike Hrvatske. Članica je Upravnog odbora CROLAB-a u mandatu 2015-2019. i 2019.-2024. Predsjednica je odbora HZN/TO 566 - Mlijeko i mliječni proizvodi.